text: [{"text_idx": "#000000", "text": "Hugarensl fra\u0301 fer\u00f0 til Onglands i\u0301 1972."}, {"text_idx": "#000002", "text": "At fer\u00f0ast u\u0301r F\u00f8royum til Onglands i\u0301 sjeytia\u0301runum var ikki so einfalt, sum ta\u00f0 er i\u0301 dag. Ta\u00f0 ver\u00f0ur ein mintur um gj\u00f8gnum eitt br\u00e6v, eg kom fram a\u0301 nu\u0301 ein dagin. sum eg skriva\u00f0i a\u0301 sumri 1972 og sendi heim til foreldur mi\u0301ni a\u0301 Dalavegnum.\nHetta er ti\u0301\u00f0liga a\u0301 sumri hetta a\u0301ri\u00f0, at vit skuldu fara til Danmarkar fyri at vera vi\u00f0 i\u0301 evangeliska verkinum i\u0301 Operation Josva. Fyrst skuldu vit to\u0301 til Onglands fyri at vera saman vi\u00f0 familjuni hja\u0301 Susan. Saman vi\u00f0 li\u0301tla syni okkara, Andrew, sum var ha\u0301lvt a\u0301ra gamal, var\u00f0 ko\u0301s sett u\u0301r Va\u0301gunum til Heathrow Airport uttan fyri London \u2013 to\u0301 vi\u00f0 fleiri millumlendingum.\nBr\u00e6v mi\u0301tt er skriva\u00f0 14. juni 1972 til familjuna heima, har eg grei\u00f0i fra\u0301, hvussu vit lendu a\u0301 fy\u0301ra ymiskum flogvallum, a\u0301\u00f0renn vit endiliga komu til Heathrow Airport. Fyrst var\u00f0 fari\u00f0 til Kirkwall i\u0301 Orkneyoyggjunum, si\u0301\u00f0ani til Wick, ha\u00f0ani til Inverness og so til Glasgow i\u0301 Skotlandi \u2013 fyri umsi\u0301\u00f0ir at koma ha\u00f0ani til Heathrow Airport. I\u0301 br\u00e6vinum skrivi eg, at \u201cvit skiftu flogfar i\u0301 Kirkwall, fo\u0301ru i\u0301 eitt, sum var eitt sindur st\u00f8rri, sum millumlendi i\u0301 Wick og Inverness, a\u0301\u00f0renn vit komu til Glasgow. Men ta\u0301 vo\u0301ru vit so flutt i\u0301 eitt sto\u0301rt jetflogfar, sum mundi taka ta\u00f0 mesta av 100 fo\u0301lkum, um ikki meira. Munurin millum li\u0301tlu flogf\u00f8rini og ta\u00f0 sto\u0301ra flogfari\u00f0 i\u0301 Glasgow kendist sto\u0301rur, ti\u0301 ta\u00f0 var \u201csum at fara u\u0301r einum barnavogni upp i\u0301 ein Toyota Crown\u201d. Her kann eg skoyta uppi\u0301, at eg hev\u00f0i arbeitt hja\u0301 Ro\u0301sing Rasmussen, so eg kendi Toyota bilarnar."}, {"text_idx": "#000003", "text": "Hju\u0301nini Jean og Leslie Randall"}, {"text_idx": "#000004", "text": "Um ste\u00f0gin i\u0301 Inverness stendur i\u0301 br\u00e6vi mi\u0301num, at \u201cSusan fo\u0301r fyrst i\u0301 Cafeteria at fa\u0301a s\u00e6r okkurt at drekka, me\u00f0an eg passa\u00f0i beiggjan (Andrew). Si\u0301\u00f0ani fo\u0301r eg og keypti m\u00e6r eitt glas av juice og settist vi\u00f0 eitt bor\u00f0. Vi\u00f0 eitt si\u0301ggi eg i\u0301 fo\u0301lkaru\u0301gvuni tvey kend andlit. Ta\u00f0 vo\u0301ru Leslie Randall og konan. Hann fekk eyga a\u0301 meg og seg\u00f0i vi\u00f0 konuna: \u201cTa\u00f0 skal vera merkiligt, um hatta ikki er \u00d8ssur\u201d. Leslie Randall var pr\u00e6dikuma\u00f0ur, sum ofta vitja\u00f0i i\u0301 F\u00f8royum, stundum saman vi\u00f0 konuni, Jean, so vit kendust. Eg skrivi vi\u0301\u00f0ari, at \u201cEg kundi merkja, at hann var nokk so veikur. Hann livir ikki gott enn og skal passa upp a\u0301 seg. Hann kemur til F\u00f8roya einafer\u00f0 i\u0301 summar, men heldur ikki, at hann fer at tala no\u0301gv\u201d. Haldi meg minnast, at hann hev\u00f0i havt hjartatrupuleikar.\nEftir dru\u0301gva fer\u00f0 komu vit til Heathrow Airport, har mamma Susan og onnur to\u0301ku v\u00e6l i\u0301mo\u0301ti okkum. Vit ste\u00f0ga\u00f0u nakrar vikur i\u0301 Onglandi og si\u0301\u00f0ani var fari\u00f0 til Danmarkar, har vit skuldu bu\u0301setast uttan fyri Odense, har Operation Josva helt til. I\u0301 eitt a\u0301r fo\u0301r hetta at vera tilhaldssta\u00f0 okkara.\nOg so kann leggjast ta\u00f0 aftrat, at Leslie Randall anda\u00f0ist 62 a\u0301ra gamal undir eini fer\u00f0 i\u0301 F\u00f8royum fy\u0301ra a\u0301r seinni. Hann fekk ein tilbur\u00f0 O\u0301lavs\u00f8kuaftan 1976, beint eftir at hann hev\u00f0i tala\u00f0 a\u0301 u\u0301tim\u00f8tinum uttan fyri Ebenezer. Henda tala gj\u00f8rdist sostatt hin seinasta hja\u0301 hesum v\u00e6l li\u0301dda evangelisti og f\u00f8royavini, sum so bra\u0301dliga var\u00f0 fluttur heim til Harran. \u00d8."}, {"text_idx": "#000005", "text": "Ta\u0301 Luis Palau vitja\u00f0i i\u0301 Keypmannahavn"}]